**Aðgerðir til umbóta á regluverki á sviði raforkumála**

*Markmið: Umbætur sem miða að því að auka gagnsæi á regluverki og fyrirkomulagi er varðar flutning og dreifingu raforku, stuðla að betri skilningi á forsendum ákvarðanatöku, auka skilvirkni, einföldun og hagkvæmni sem skili sér almennt í lægri gjaldskrám til notenda án þess að gæðum sé fórnað. Markmið breytinganna er að stuðla almennt að auknum hvata til hagræðingar hjá sérleyfisfyrirtækjum og að tryggja skilvirkt og gagnsætt eftirlit.*

**A. Breytingar er varða regluverk og fyrirkomulag flutnings og dreifingar raforku (m.a. tillögur úr skýrslu Deloitte)**

**1. Aukin skilvirkni og einföldun við setningu hagræðingarkröfu fyrir sérleyfisfyrirtæki.**

Orkustofnun setur sérleyfisfyrirtækjum (flutningsfyrirtækið Landsnet og dreifiveitur) tekjumörk, sem gjaldskrár þeirra skulu vera í samræmi við. Markmið með setningu tekjumarka er að hvetja til hagræðingar í rekstri sérleyfisfyrirtækja og tryggja að tekjur séu í samræmi við kostnað við þá þjónustu sem þeim er falið að veita. Núgildandi ákvæði raforkulaga kveða á um að náist ekki markmið raforkulaga um skilvirkni í rekstri sé Orkustofnun heimilt að setja flutningsfyrirtækinu og dreifiveitum hagræðingarkröfu fyrir nýtt tekjumarkatímabil. Þessi heimild til setningar hagræðingarkröfu, við tilteknar aðstæður, hefur í framkvæmd reynst mjög þung í vöfum og flókin og því ekki virkað sem skyldi með þeim hætti sem að var stefnt.

Í drögum að frumvarpi til laga um breytingu á raforkulögum er að finna tillögur til einföldunar, skýrleika og aukinnar skilvirkni varðandi heimild Orkustofnunar til að setja sérleyfisfyrirtækjum markmið um hagræðingu (hagræðingarkröfu), að undangengnu hagrænu mati.

Nánar er vísað til 9. og 19. gr. frumvarpsins og greinargerðar með því.

**2. Stytting á viðmiðunartíma fyrir markaðsvexti í ávöxtunarkröfu. Bætt sveiflujöfnun í fjármagnskostnaði (5 ára hlaupandi meðaltal í stað 10 ára).**

Stór hluti tekjumarka flutningsfyrirtækis og dreifiveitna er tilkominn vegna reiknaðrar arðsemi á eignagrunn viðkomandi félags. Arðsemin byggir á vegnum fjármagnskostnaði, sem skilgreindur er í reglugerð 192/2016. Frá því að núgildandi reglugerð tók gildi hefur veginn fjármagnskostnaður byggt á grunnvöxtum sem ákvarðaðir eru í samræmi við 10 ára hlaupandi meðaltal ávöxtunarkröfu ríkisskuldabréfa, með tveggja ára töf. Um er að ræða tiltölulega langt tímabil, og umtalsvert lengra en almennt gildir á Norðurlöndunum (þrír mánuðir í Danmörku, eitt ár í Noregi og fjögur ár í Svíþjóð).

Bent hefur verið á að sveiflujöfnun í fjármagnskostnaði valdi því að arðsemi sérleyfisfyrirtækja sé töluvert umfram eðlilega ávöxtunarkröfu í núverandi vaxtaumhverfi og því ætti að skoða að stytta viðmiðunartímabil fyrir markaðsvexti í ávöxtunarkröfu.

Því lengra sem viðmiðunartímabil er því minni eru sveiflur, en jafnframt meiri hætta á mun á reiknaðri arðsemi og eðlilegri arðsemi miðað við markaðsvexti hvers tíma, sem getur bæði verið notendum og sérleyfishöfum í hag. Þessi staða er uppi núna eftir tímabil lækkandi vaxta. Áður en 10 ára tímabilið var tekið upp með reglugerð frá 2016 höfðu grunnvextir miðast við 12 mánaða meðaltal. Það leiðir til þess að notendur greiða nú hærra verð en ef miðað væri við styttra viðmiðunartímabil þar sem meðalvextir þess tímabils væru lægri en meðaltal síðustu tíu ára og jafnframt hærra verð en ef miðað hefði verið við fyrra viðmiðunartímabil. Rétt er að geta þess að þessi áhrif munu aukast enn frekar lækki vextir frekar. Ástæða þessa er að innleiðing á 10 ára tímabilinu er ekki að fullu lokið, þar sem 50% grunnvaxta hefur miðast við meðaltal frá árinu 2014. Án breytinga verður 10 ára meðaltalið þannig ekki innleitt að fullu fyrr en á árinu 2025.

Að sama skapi myndu notendur greiða lægra verð en markaðsvextir hvers tíma gefa tilefni til ef vextir myndu hækka verulega frá núverandi vaxastigi. Ef viðmiðunartímabil yrði stytt myndi áhrifa þessa gæta síður. Sveiflur í viðmiðum um ávöxtunarkröfu myndu hins vegar aukast sem var kjarni gagnrýni fyrra viðmiðunartímabils.

Til að koma til móts við þessi sjónarmið, og til að færa fjármagnskostnað sérleyfisfyrirtækjanna nær markaðskjörum á hverjum tíma, er lagt til að stytta tímabil grunnvaxta í 5 ár, með eins árs töf. Talið er að 5 ára tímabil sé nægjanlega langt til þess að tryggja nægjanlega sveiflujöfnun í tekjumörkum.

Nánar er vísað til draga að reglugerð um breytingu á reglugerð nr. 192/2016, um mat á vegnum fjármagnskostnaði sem viðmið um leyfða arðsemi við ákvörðun tekjumarka sérleyfisfyrirtækja í flutningi og dreifingu raforku

**3. Yfirsýn og eftirlit með fjárfestingaráætlunum dreifiveitna.**

Í raforkulögum er ekki að finna heimildir Orkustofnunar til að hafa eftirlit með eða yfirsýn yfir fjárfestingaráætlanir dreifiveitna. Eignagrunnar dreifiveitna mynda grunn að um 40% af tekjumörkum hvers tekjumarkatímabils. Bent hefur verið á að núverandi kerfi feli í sér fjárhagslega hvata fyrir dreifiveitur til offjárfestinga, þar sem áhætta dreifiveitna af fjárfestingunni er takmörkuð og arðsemi tryggð af stækkandi eignastofni. Á það skorti að í raforkulögum sé kveðið á um eftirlit og yfirsýn með fjárfestingum dreifiveitna í dreifikerfi raforku.

Í drögum að frumvarpi til breytinga á raforkulögum er lagt til að brugðist verði við þessum ábendingum með tvennum hætti. Annars vegar að Orkustofnun kalli eftir upplýsingum um aðferðarfræði dreifiveitna við ákvörðun um fjárfestingar dreifiveitna í dreifikerfi raforku. Lagt er til að Orkustofnun geti krafist breytinga á aðferðarfræði dreifiveitu ef ástæða þykir til. Hins vegar er lagt til að fjárfestingar í dreifikerfi raforku skuli byggðar á gagnsærri fjárfestingaráætlun sem viðkomandi dreifiveita birtir á a.m.k tveggja ára fresti og er Orkustofnun heimilt að óska eftir drögum að áætluninni áður en hún birtist. Í áætluninni skal tilgreina áætlaðar fjárfestingar næstu fimm til tíu ára, með áherslu á helstu dreifingarinnviði sem eru nauðsynlegir til að tengja saman nýja framleiðslugetu og nýtt álag.

Nánar er vísað til 16. gr. frumvarpsins og greinargerðar með því.

**4. Áhersla á gæði raforku og afhendingaröryggi. Dregið úr hvötum til að fresta viðhaldi.**

Bent hefur verið á að núverandi kerfi feli í sér hvata til þess að fresta nauðsynlegu viðhaldi í flutnings- eða dreifikerfi raforku, þar sem rekstrarkostnaður í tekjumörkum er fastur og tímabundin frestun á viðhaldskostnaði felur í sér skammtímaágóða til eigenda. Bregðast má við þessu með því að tengja viðmið um gæði raforku inn í uppgjör tekjumarka og eftirlit Orkustofnunar með þeim. Slík viðmið má finna á hinum Norðurlöndunum þar sem þau hafa verið útfærð þannig að tekjumörkin eru lækkuð ef skilgreindum viðmiðum um gæði og afhendingaröryggi er ekki náð.

Með drögum að frumvarpi til laga um breytingu á raforkulögum er lagt til að í umfjöllun um tekjumörk flutningsfyrirtækisins og dreifiveitna verði bætt við ákvæði í þá veru að komi í ljós að flutningsfyrirtækið eða dreifiveita uppfylli ekki markmið um gæði raforku, í samræmi við ákvæði laganna og reglugerðar nr. 1048/2004, um gæði raforku og afhendingaröryggi, er Orkustofnun heimilt, að ákveðnum skilyrðum uppfylltum, að taka tillit til þess við uppgjör tekjumarka flutningsfyrirtækis eða viðkomandi dreifiveitu.

Í reglugerð nr. 1048/2004, um gæði raforku og afhendingaröryggi, er að finna markmið, skyldur og mælikvarða er lúta að gæðum raforku og afhendingaröyggi. Hafin er endurskoðun á reglugerð nr. 1048/2004 þar sem uppfærð verða umræddar skyldur og mælikvarðar á gæði raforku og afhendingaröryggi (samanber t.d. tíðnistýring, spennugæði, rekstrartruflun, straumleysismínútur, stuðull um rofið álag, yfirsveiflur o.fl.). Verður sú reglugerð sett í samráðsgátt stjórnvalda á fyrri hluta árs 2021.

Nánar er vísað til 14. og 22. gr. frumvarpsins og greinargerðar með því.

**5. Arðsemi til að mæta kostnaði sérleyfishafa af veltufjármunum.**

Í 12. og 17. gr. raforkulaga er kveðið á um að arðsemi til grundvallar tekjumarka skuli m.a. byggjast á 20% af tekjumörkum síðasta árs til að mæta kostnaði af veltufjármunum. Kom þetta ákvæði inn með breytingu á raforkulögum árið 2011 og byggði á tölum úr ársreikningum flutningsfyrirtækisins á árunum fyrir breytinguna.

Reynsla undanfarinna ára hefur sýnt að á tímabilinu 2015-2019 hefur hreint veltufé flutningsfyrirtækisins verið að meðaltali um 5% af tekjum flutningsfyrirtækisins samkvæmt tekjumörkum. Á sama tímabili hefur hreint veltufé dreifiveitna verið að meðaltali um 8% af tekjum hverrar dreifiveitu samkvæmt tekjumörkum.

Með vísan til reynslu undanfarinna ára, og með aukna skilvirkni að leiðarljósi, er í frumvarpi til laga um breytingu á raforkulögum lagt til að hlutfallstölur um leyfða arðsemi til að mæta kostnaði sérleyfisfyrirtækja við hreina veltufjármuni séu uppfærðar og byggðar á rekstrarupplýsingum sérleyfisfyrirtækjanna á síðastliðnum árum.

Nánar er vísað til 8. og 18. gr. frumvarpsins og greinargerðar með því.

**6. Vinna við breytingar á eignarhaldi Landsnets.**

Flutningsfyrirtækið Landsnet hf. var sett á fót með lögum nr. 75/2004, um stofnun Landsnets, og eru eigendur þess Landsvirkjun, RARIK, Orkuveita Reykjavíkur og Orkubú Vestfjarða. Samkvæmt lögum um Landsnet geta eigendur einungis selt eignarhluti í Landsnet sín á milli. Jafnframt kemur fram í ákvæði til bráðabirgða við raforkulög nr. 65/2003, að eigendum hlutafjár í Landsneti sé einungis heimilt að framselja hlutafé sitt til annarra hlutafjáreigenda í fyrirtækinu en ekki til aðila utan þess.

Bent hefur verið á að til lengri tíma sé að ýmsu leyti óheppilegt að Landsnet, sem hefur einkaleyfi á flutningi raforku og kerfisstjórnun, sé í eigu orkuvinnslufyrirtækja og dreifiveitna. Þó núverandi eignarhald Landsnets sé í samræmi við lög hefur verið á það bent að það samræmist illa meginhugmyndum um aðskilnað samkeppnisreksturs og grunnreksturs á orkumarkaði. Með lögum nr. 19/2011 var gerð sú breyting á 8. gr. raforkulaga að frá og með 2015 skyldi flutningsfyrirtækið „vera í beinni eigu íslenska ríkisins og/eða sveitarfélaga.“. Í greinargerð með því frumvarpi var tiltekið að ekki "þykir heppilegt að fyrirtæki sem eru í eigu ríkis eða sveitarfélaga og hafa ríka hagsmuni af starfsemi flutningsfyrirtækisins, t.d. raforkuframleiðendur og dreifiveitur, eigi hlut í flutningsfyrirtækinu og er því lagt til að kveðið verði á um beint eignarhald ríkis og/eða sveitarfélaga að flutningsfyrirtækinu." Með lögum nr. 175/2011 var þessi tiltekna breyting á raforkulögum hins vegar felld brott með vísan til "núverandi efnahagsástands" og "þrenginga á fjármálamörkuðum".

Í skýrslu Ríkisendurskoðunar frá september 2015, um hlutverk, eignarhald og áætlanir Landsnets hf., kemur fram að mikilvægt sé að allar leiðir séu kannaðar "til að tryggja og efla sjálfstæði Landsnets gagnvart öðrum aðilum á raforkumarkaði".

Þann 11. mars 2019 var, í kjölfar samþykktar ríkisstjórnar 1. febrúar 2019, skipaður starfshópur á vegum atvinnuvega- og nýsköpunarráðuneytis og fjármála- og efnahagsráðuneytis sem falið var að kanna hvort og hvernig hægt verði að koma eignarhaldi í Landsneti alfarið, eða að mestum hluta, á hendur ríkisins innan viðunandi tímamarka. Í skipunarbréfi starfshópsins kom fram að niðurstöður viðræðna eigi að leiða til undirritunar viljayfirlýsingar milli aðila sem meðal annars mun innifela lýsingu á markmiðinu með breyttu eignarhaldi, verðmati á hlutabréfum í Landsneti, möguleg áhrif eignarhaldsbreytinga á viðeigandi aðila, ákjósanlega aðferðafræði við afhendingu hlutabréfa, næstu skref hvers aðila ásamt tímaáætlun til að ljúka eignarhaldsbreytingunni, auk undirbúnings að lagabreytingum.

Viljayfirlýsingar um að fara í slíkar samningaviðræður liggja nú fyrir hjá öllum eigendum og var gengið frá þeirri síðustu í janúar 2021. Næstu skref í málinu, varðandi breytingu á eignarhaldinu yfir til ríkisins, eru að hefja formlegar samningaviðræður. Í því felst að ná niðurstöðu varðandi verð fyrir hlut hvers eiganda og greiðslufyrirkomulag.

Í drögum að frumvarpi til laga um breytingu á raforkulögum, og breytingu á lögum um stofnun Landsnets, er lagt til að kveðið verði á um breytt eignarhald Landsnets með þeim hætti að það verði í beinni eigu ríkisins og/eða sveitarfélaga. Er það m.a. í samræmi við áherslur úr orkustefnu fyrir Ísland. Þar sem nokkur vinna er eftir við að ná saman um slíka yfirfærslu á eignarhaldi, og útfæra, er lagt til að umrætt ákvæði, um breytt eignarhald, komi til framkvæmda 1. júlí 2022.

Nánar er vísað til 4., 28. og 29. gr. frumvarpsins og greinargerðar með því.

**7. Tekið mið af mismunandi þörfum ólíkra notendahópa.**

Skilgreining á stórnotendum var sett fram í raforkulögum 2003 og breytt 2011. Síðan þá hefur notendahópurinn breyst m.a. með tilkomu gagnavera og annars iðnaðar. Í dag eru skörp skil á milli stórnotenda og annarra notenda. Æskilegt er að kanna aðlögum gjaldskráa að millistórum notendum og þörfum þeirra. Í þessum samhengi þarf m.a. að taka reglugerð nr. 1040/2005, um framkvæmd raforkulaga, til endurskoðunar.

Endurskipaður verður starfshópur á vegum atvinnuvega- og nýsköpunarráðuneytis, og hagsmunaaðila, og lagt upp með að tillögur til breytinga liggi fyrir á síðari hluta árs 2021.

Að sama skapi er ráðgert að tillögur til úrbóta varðandi starfsumhverfi smávirkjana komi fram á fyrri hluta árs 2021.

**8. Könnun á sameiningu RARIK og Orkubús Vestfjarða.**

RARIK og Orkubú Vestfjarða eru dreifiveitur sem eru í 100% eigu ríkisins og fer fjármála- og efnahagsráðherra með eignarhlut ríkisins í þeim. Í skýrslu Deloitte er bent á að hagræða megi með sameiningu dreifiveitna, og að í því skyni sé fyrsti kostur að sameina RARIK og Orkubú Vestfjarða, í ljósi þess að þær dreifiveitur eru í ríkiseigu. Á Íslandi eru reknar fimm dreifiveitur og sögulegar skýringar eru að baki staðsetninga sérleyfa. RARIK og Orkubú Vestfjarða eiga það sameiginlegt að vera einu dreifiveiturnar sem eru með annars vegar sér gjaldskrá fyrir dreifbýli og hins vegar sér gjaldskrá fyrir þéttbýli.

Settur verður á fót formlegur starfshópur ráðuneyta sem hefji frekari könnun á þeim möguleika að sameina RARIK og Orkubús Vestfjarða. Meðal markmiða þeirrar aðgerðar yrðu aukin skilvirkni, hagræðing, einföldun, lækkun dreifikostnaðar og efling starfsemi á landsbyggðinni.

**9. Aukið gegnsæi og bætt upplýsingagjöf um forsendur að baki setningu tekjumarka**

Á heimasíða Orkustofnunar, á svæði raforkueftirlits Orkustofnunar, verða birtar allar ákvarðanir, álit, skýrslur og greiningar um tekjumörk ásamt útreikningar á bak við setningu tekjumarka með upplýsingum um einstaka liði og forsendur.

**10. Fræðsla og leiðbeiningar varðandi regluverk raforkumála og hvata til hagræðingar.**

Á vef Orkustofnunar, og atvinnuvega- og nýsköpunarráðuneytis, verður almennt fræðsluefni um regluverk raforkumála, sem beinist m.a. að stjórnum orkufyrirtækja með upplýsingum um kröfur laga og reglugerða um skilvirkni og hagkvæmni í rekstri og um aðskilnað sérleyfis og samkeppnisþátta. Markmiðið er að stuðla að bættum skilningi á regluverkinu, tekjumörkum, forsendum tekjumarkasetningar og því markmiði með setningu tekjumarka að hvetja til hagræðingar í rekstri. Á vegum atvinnuvega- og nýsköpunarráðuneytis verður unnin reglugerð þar sem framangreindar skyldur sem koma fram í lögum verða nánar útlistaðar. Drög að slíkri reglugerð verða sett í samráðsgátt stjórnvalda á fyrri hluta árs 2021.

**11. Eftirlit með fjárfestingaráætlunum sérleyfisfyrirtækja.**

Til að koma í veg fyrir hvata til s.k. gull-húðunar mun raforkueftirlit Orkustofnunar láta framkvæma frumkvæðisathuganir sem snúa að úttektum á einstökum fjárfestingum og eignastofni sérleyfisfyrirtækja. Slíkar úttektir ganga m.a. út á að skoða hvort myndun kostnaðar sé eðlileg og hvort kostnaður sé í samræmi við framlagðar fjárfestingaáætlanir. Markmiðið er að tryggja að raunverulegur fjárfestingarkostnaður sé í samræmi við fjárfestingaráætlanir. Til að fylgja þessu eftir mun Orkustofnun vinna leiðbeiningar um tilgreiningu fjárfestinga sérleyfisfyrirtækja.

**12. Styrking og efling raforkueftirlits Orkustofnunar.**

Í framangreindum tillögum til umbóta felast að hluta til aukin og ný verkefni fyrir hið sjálfstæða raforkueftirlit Orkustofnunar. Bent hefur verið á mikilvægi þess að styrkja og efla raforkueftirlitið í ljós þeirra þjóðhagslegu mikilvægu verkefni sem því er falið í raforkulögum. Raforkueftirlitið er fjármagnað með sjálfstæðum hætti í gegnum raforkueftirlitsgjald sem eftirlitsskyldir aðilar á raforkumarkaði greiða. Búið er að kostnaðarmeta hin nýju verkefni sem lögð eru til í frumvarpi til laga um breyting á raforkulögum, og til að mæta nýjum kostnaði er með drögum að frumvarpinu lagt til að raforkugjaldið hækki um 30%, frá og með 1. janúar 2022. Með þeim hætti getur raforkueftirlitið tekist á við auknar skyldur sem leiða af frumvarpinu og er með þeirri aðgerð almennt verið að efla og styrkja raforkueftirlitið.

Nánar er vísað til 27. gr. frumvarpsins og greinargerðar með því.

**B. Aðrar breytingar í drögum að frumvarpi til laga um breytingu á raforkulögum.**

**1. Markmið um raforkuöryggi sett í markmiðsgrein, og hugtakið „raforkuöryggi“ skilgreint.**

Til að bregðast við ábendingum úr skýrslu starfshóps um orkuöryggi á heildsölumarkaði raforku, og til að fylgja eftir áherslum orkustefnu, er í drögum að frumvarpi til laga um breytingu á raforkulögum lagt til að tekið verði fram í markmiðsgrein raforkulaga (1. gr.) að það að „tryggja fullnægjandi raforkuöryggi“ sé eitt af markmiðum raforkulaga.

Í öðru lagi er með frumvarpinu lögð til skilgreining á hugtakinu „raforkuöryggi“ og er lagt til að skilgreiningin fylgi þeim ábendingum sem fram koma í framangreindri skýrslu starfshóps um orkuöryggi og taki mið af fjórum víddum raforkuöryggis. Nánari viðmið og mælikvarðar fyrir fullnægjandi raforkuöryggi, sem byggja á skilgreiningunni, verðar útfærð frekar og skýrð í reglugerð sem ráðherra setur og er sú vinna hafin og ráðgert að reglugerð þess efnis verði lögð fram í samráðsgátt á fyrri hluta árs 2021.

Nánar er vísað til 1. og 2. gr. frumvarpsins og greinargerðar með því.

**2. Innkaup á kerfisþjónustu. Yfirsýn og eftirlit með varaafli.**

Í drögum að frumvarpi til laga um breytingu á raforkulögum eru lagðar til skilgreiningar á „kerfisþjónustu“ og „varaafli“. Nánar er kveðið á um innkaup sérleyfisfyrirtækja á kerfisþjónustu, jöfnunarorku og töpum á markaði, og undanþága frá því.

Í kjölfar tillagna átakshóps um uppbyggingu innviða frá mars 2020, er með frumvarpinu lagt til að skýrt verði kveðið á um í raforkulögum að eitt af hlutverkum Orkustofnunar sé að hafa yfirsýn og eftirlit með varaafli. Jafnframt er lagt til að í regluverð verði nánar kveðið á um eftirlitsheimildir og úrræði Orkustofnunar til að tryggja að fullnægjandi varaafl sé til staðar til að bregðast við áföllum í raforkukerfinu, eins og náttúruhamförum. Einnig er lagt til að ekki þurfi virkjunarleyfi vegna varaaflsstöðva sem ekki eru tengdar við dreifi- eða flutningskerfi.

Nánar er vísað til 2., 3., 5., 15. og 26. gr. frumvarpsins og greinargerðar með þeim.

**3. Ákvörðun rekstrarkostnaðar við setningu tekjumarka.**

Í drögum að frumvarpi til laga um breytingu á raforkulögum eru lagt til að rekstrarkostnaði sérleyfisfyrirtækja sé skipt í viðráðanlegan rekstrarkostnað, óviðráðanlegan rekstrarkostnað og viðbótarrekstrarkostnað. Er markmið þeirrar breytingar að stuðla að aukinni skilvirkni, skýrleika og gagnsæi við setningu tekjumarka og forsendur tekjumarka.

Nánar er vísað til 7. og 17. gr. frumvarpsins og greinargerðar með því.

**4. Aukin skilvirkni við framlagningu kerfisáætlunar og einföldun.**

Samkvæmt núgildandi raforkulögum skal flutningsfyrirtækið leggja árlega fyrir Orkustofnun til samþykktar kerfisáætlun um uppbyggingu flutningskerfis raforku. Kom þetta ákvæði inn með breytingu á raforkulögum árið 2015. Miklar kröfur eru gerðar til undirbúnings og vinnslu kerfisáætlunar enda um mikilvæga áætlun að ræða sem hefur ákveðna stöðu að lögum. Eru því almennt ríkar kröfur um samráð, gagnsæi og upplýsingaskyldu við gerð kerfisáætlunar. Fyrir vikið er kerfisáætlun með sterkan grundvöll sem er forsenda fyrir framkvæmdum í flutningskerfi raforku.

Reynsla undanfarinna ára hefur sýnt að sökum þessara ítarlegu samráðsferla hefur reynst erfitt í tíma ná að vinna og leggja fram kerfisáætlun árlega. Hafa samskonar vandkvæði komið upp í öðrum Evrópulöndum og hafa ýmsar þjóðir í Evrópu breytt regluverki sínu á þá leið að kerfisáætlun sé lögð fram á tveggja ára fresti, í stað árlega. Er þessi þróun m.a. endurspegluð í nýlegri fjórðu raforkutilskipun ESB (2019/944).

Með vísan til reynslu undanfarinna ára, og með aukna skilvirkni að leiðarljósi, er með frumvarpi til breytinga á raforkulögum lagt til að í stað þess að kerfisáætlun sé lögð fram árlega, sé hún lögð fram a.m.k. annað hvert ár. Er með því ekki dregið úr vægi eða mikilvægi kerfisáætlunar sem grundvallar áætlun um uppbyggingu flutningskerfis raforku.

Í reglugerð um kerfisáætlun er nánar fjallað um hvaða framkvæmdir í flutningskerfinu skulu koma fram í kerfisáætlun og er unnið að breyting á þeirri reglugerð með einföldun að leiðarljósi þannig að minniháttar framkvæmdir í flutningskerfinu þurfi ekki að tilgreina sérstaklega í kerfisáætlun, heldur sé með kerfisáætlun almennt horft til veigameiri framkvæmda í flutningskerfinu til lengri tíma.

Nánar er vísað til 6. gr. frumvarpsins og greinargerðar með því.

**5. Aukinn sveigjanleiki við færslu of- eða vantekinna tekna samkvæmt tekjumörkum milli ára við uppgjör tekjumarka.**

Í 12. og 17. gr. raforkulaga er kveðið á um að heimilt sé að færa of- eða vanteknar tekjur samkvæmt tekjumörkum milli ára við árlegt uppgjör tekjumarka. Þar kemur jafnframt fram að uppsafnaðar of- eða vanteknar tekjur skulu aldrei nema meira en 10% af uppfærðum tekjumörkum hvers uppgjörsárs.

Þetta ákvæði er hugsað til sveiflujöfnunar, innan ákveðins svigrúms, þannig að ekki þurfi stöðugt að vera að hreyfa við gjaldskrám flutningsfyrirtækisins eða dreifiveitna, þótt settum tekjumörkum fyrirtækjanna sé ekki fylgt út í hörgul án þess þó að slíkur mismunur megi verða of mikill eða leiðrétting dragist of lengi. Er ákvæðinu þannig bæði ætlað að veita ákveðinn sveigjanleika en jafnframt að stuðla að stöðugu tekjumarkaumhverfi. Brýnt er að finna meðalveg þar á milli þar sem æskilegt er að þetta svigrúm verði ekki of mikið þar sem að þá virka tekjumörkin ekki sem skildi.

Bent hefur verið á að ýmis tilvik geti komið upp þar sem núgildandi 10% regla veitir ekki nægjanlegt svigrúm. Hefur þar t.d. verið vísað til núverandi ástands varðandi áhrif heimsfaraldurs COVID-19 á raforkuflutning. Í flutnings- og dreifikerfi raforku eru uppi kröfur um auknar fjárfestingar umfram afskriftir, án þess að um aukinn raforkuflutning sé að ræða og á sama tíma er almennur samdráttur í raforkunotkun samhliða samdrætti í efnahagslífinu.

Í drögum að frumvarpi til laga um breytingu á raforkulögum eru, í ljósi núverandi ástands og reynslu síðustu ára, lagðar til breytingar á 7. mgr. 12. og 17. gr. laganna í þá veru að liðka fyrir þeirri sveiflujöfnun sem er að finna í ákvæðunum.

Nánar er vísað til 12. og 21. gr. frumvarpsins og greinargerðar með því.

**6. Önnur atriði í drögum að frumvarpi.**

Að auki eru í drögum að frumvarpi til laga um breytingu á raforkulögum að finna tillögur í átt til aukinnar skilvirkni og skýrleika að því er varðar ýmis tímamörk er varða setningu tekjumarka, orkuviðskipti við hleðslustöðvar, aðgerðir vegna trjágróðurs við raflínur, staða starfsmanna flutningsfyrirtækisins sem „opinberir sýslunarmenn“ og rekstrarleyfi flutningsfyrirtækisins. Vísast nánar til frumvarpsins og greinargerðar með því.